సూర్యాపేట జిల్లాలో హైవేపై రెండు కార్లు దగ్ధం WATCH LIVE TV
బెంగాల్ చేతిలోనూ ఓడిన తెలుగు టైటాన్స్
ప్లేఆఫ్ ఆశలు సంక్లిష్టంగా మారిన దశలో తెలుగు టైటాన్స్ పోరాడింది. కానీ.. ఆఖర్లో చేసిన తప్పిదం కారణంగా.. పాయింట్ తేడాతో మ్యాచ్‌ని చేజార్చుకుంది. మరోసారి సిద్ధార్థ దేశాయ్ శ్రమ వృథా
Samayam Telugu | Updated:
Sep 25, 2019, 10:09PM IST
హైలైట్స్
తెలుగు టైటాన్స్ ప్లేఆఫ్ ఆశలకి దాదాపు తెర
బెంగాల్ వారియర్స్ చేతిలో పాయింట్ తేడాతో ఓటమి
మరో మ్యాచ్‌లో పుణెరిపై అలవోకగా గెలిచిన జైపూర్
ఇప్పటికే బెంగాల్ టీమ్‌కి ప్లేఆఫ్ బెర్తు ఖరారు
ప్రొ కబడ్డీ లీగ్ ఏడో సీజన్‌‌లో తెలుగు టైటాన్స్‌ ప్లేఆఫ్ ఆశలకి ఇక దాదాపు తెరపడినట్లే కనిపిస్తోంది. కనీసం ప్లేఆఫ్ రేసులో నిలవాలంటే తప్పక గెలవాల్సిన మ్యాచ్‌లోనూ తెలుగు టైటాన్స్ ఓడిపోయింది. జైపూర్ వేదికగా బుధవారం రాత్రి బెంగాల్ వారియర్స్‌తో జరిగిన మ్యాచ్‌లో తెలుగు టైటాన్స్ 39-40 తేడాతో పరాజయాన్ని చవిచూసింది. తాజా విజయంలో పాయింట్ల పట్టికలో బెంగాల్ వారియర్స్ అగ్రస్థానానికి ఎగబాకగా.. తెలుగు టైటాన్స్ 11వ స్థానంతోనే సరిపెట్టింది. ఇప్పటికే బెంగాల్‌కి ప్లేఆఫ్ బెర్తు ఖాయమైన విషయం తెలిసిందే.
మ్యాచ్‌లో స్టార్ రైడర్ సిద్ధార్థ దేశాయ్ జట్టుని గెలిపించేందుకు ఆఖరి వరకూ ప్రయత్నించాడు. కానీ.. ఆఖర్లో డిఫెన్స్ చేసిన తప్పిదంతో తెలుగు టైటాన్స్‌కి విజయం చేజారింది. మ్యాచ్‌లో మొత్తం 16 సార్లు రైడ్‌కి వెళ్లిన సిద్ధార్థ దేశాయ్ ఏకంగా 15 పాయింట్లని టీమ్‌కి అందించాడు. డిఫెన్స్‌‌లో అబూజర్ మిగానీ 5 పాయింట్లతో ఫర్వాలేదనిపించాడు. కానీ.. ఈ ఇద్దరి శ్రమ వృథాగా మిగిలింది.
బెంగాల్ జట్టుని మరోసారి స్టార్ రైడర్ మణీందర్ ఒంటిచేత్తో గెలిపించాడు. మ్యాచ్‌లో 22 సార్లు రైడ్‌కి వెళ్లిన మణీందర్ 17 పాయింట్లు సాధించాడు. అతనికి డిఫెన్స్ నుంచి ఆశించినంత సహకారం లభించలేదు. అయినప్పటికీ.. నిరాశ చెందని మణీందర్ ఆఖరి వరకూ పట్టుదలతో ఆడి జట్టుని గెలిపించాడు. బుధవారం రాత్రి పుణెరి పల్టాన్‌తో జరిగిన మరో మ్యాచ్‌లో జైపూర్ పింక్ పాంథర్స్ 43-34 తేడాతో విజయాన్ని అందుకుంది.